એક યુવાન શાળામાં, કૉલેજમાં, યુનિવર્સિટીમાં અને પછી વ્યવસાયમાં શ્રેષ્ઠતમ કરવા માટે પ્રયત્ન કરતો રહ્યો. એ એક સત્ય ભૂલી ગયો કે પ્રથમ રહેવાની હોડમાં એના જેવા બીજા કેટલાય લોકો હતા. તેઓ પણ ટોપ પર રહેવા રાતદિવસ મહેનત કરતા હતા. તે યુવાન કમનસીબે હંમેશાં થોડાક અંતર સાથે પ્રથમ સ્થાનથી પાછળ જ રહ્યો. એણે સિદ્ધ કર્યું તે ઉત્તમ જ હતું, છતાં એ તેનો આનંદ માણી શકતો નહોતો. એનામાં નિરાશા, ઇર્ષ્યા અને બીજાને કોઈ પણ ભોગે પછાડી દેવાની વૃત્તિ વકરતી ગઈ. એના સહકાર્યકર્તા, મિત્રો અને એનાં પરિવારજનો સુધ્ધાં એનાથી દૂર રહેવા લાગ્યાં. એની પત્ની જિંદગીને સહજ ભાવે અને જે મળે તેનો આનંદ માણવાનો અભિગમ ધરાવતી હતી. યુવાને પોતે ન કરી શક્યો તે એનાં સંતાનો કરે તેવી ઘેલછામાં પણ સપડાયો. એનાં બાળકો પિતાથી નારાજ રહેવા લાગ્યાં. પરિણામે એના પારિવારિક જીવનમાં ભંગાણ પડ્યું. પત્ની સંતાનોને લઈને અલગ થઈ ગઈ.